Minister, polisiehoof wag vir hofbesluit oor ZumaOudpres. Jacob Zuma tydens die naweek se byeenkoms by sy huis by Nkandla. (Foto: Emmanuel Croset/AFP) Die minister van polisie, Bheki Cele, en die nasionale polisiehoof, genl. Khehla Sitole, gaan “uit respek vir die ontwikkelende regsprosesse” enige optrede om oudpres. Jacob Zuma in hegtenis te neem, staak tot sy aansoeke daaroor afgehandel is, of tot ŉ direkte opdrag van die waarnemende hoofregter daaroor gegee word. Oudpres. Jacob Zuma, wie se aansoek om sy inhegtenisneming tersyde te laat stel Dinsdagoggend in die Pietermaritzburgse hooggeregshof aangehoor word, is vroeër skuldig bevind aan minagting van die hof en tronkstraf van 15 maande opgelê. Die land se hoogste hof het Zuma Woensdag die vonnis opgelê en beveel dat hy binne vyf dae aanmeld om sy vonnis te begin uitdien. Sou hy versuim om dit te doen, het die hof gelas dat die polisie die oudpresident binne drie dae in hegtenis moet neem. Zuma het daarna die aansoek by die hooggeregshof ingedien. Met dié aansoek vra hy die hof om sy inhegtenisneming op te skort tot die Konstitusionele Hof, wat die oorspronklike vonnis opgelê het, uitspraak lewer oor sy aansoek om die besluit te herroep. Dié aansoek word volgende week aangehoor. ŉ Brief van die staatsprokureur namens Cele en Sitole aan die waarnemende hoofregter – in hierdie stadium Raymond Zondo – lui dat die twee aan die Konstitusionele Hof se besluit hieroor sal gehoor gee. “Dit is ons kliënte se mening dat die hangende regstappe ŉ direkte uitwerking het op die stappe wat hulle behoort te neem in terme van die hofbevel op die grondslag dat die bevel nou die onderwerp van regstappe in albei howe geword het. “Ons kliënte is ten volle bewus dat die stappe wat mnr. Zuma gedoen het nie gekategoriseer kan word as ŉ appèlproses wat gewoonlik ŉ uitwerking op die opskort op die uitvoering van ŉ hofbevel sou gehad het nie.” Die brief lui voorts dat Cele en Sitole weens die “unieke situasie” nou enige verdere optrede gaan staak tot die sake afgehandel is. Zuma voer onder meer aan dat sy vonnis van tronkstraf neerkom op sogenaamde aanhouding sonder verhoor. Die 79-jarige president meen ook dat die vonnis weens sy ouderdom en gesondheid ŉ doodsvonnis vir hom sal wees. Zuma het sy ondersteuners en die media die afgelope naweek by Nkandla toegespreek. Hy – en honderde van die ondersteuners – is te midde van die derde vlaag van die Covid-19-pandemie telkens sonder gesigmaskers opgemerk. Die oudpresident het die naweek gesê hy het nog nie die entstof teen Covid-19 ontvang nie, hoewel hy al geruime tyd daarvoor kwalifiseer. Mzwanele Manyi, Zuma se woordvoerder, het vir die oudpresident in die bresse getree en gesê Zuma dra dalk nie ŉ masker nie weens ŉ “mediese rede” wat moontlik “vertroulik” kan wees.